Міхал Анемпадыстаў: У Мінску гэта, відаць, вырашаюць прафесійныя архітэктары… Лепш казаць пра вясковыя хаты, і тут сёння бачым такія колеры нетыповыя, нетрадыцыйныя. Гэта як зараза нейкая! Яшчэ гадоў 10-15 таму каларыстыка вясковых пабудоваў, а значыцца і ўсяго краявіда, была досыць стрыманай, арганічнай і гарманічнай, а цяпер, калі і гатовых колераў прапануецца болей, і ёсць мажлівасць замяшаць любы колер на замову, кожны фарбуе, як хоча, найчасцей у яркія барвы і кантрастныя спалучэнні… Я лічу, што менавіта цяпер варта было б стварыць рэкамендацыйныя каталогі-дапаможнікі, з фіксаванай палітрай, якая мусіць быць суаднесена з традыцыяй, з прыродным асяроддзем. Мы – шэраватая краіна, у нас не так шмат сонца, большую частку года шэры краявід. Трэба глядзець, якія колеры пасуюць пад наша асяроддзе…